Roger Wolcott Sperry
Roger Wolcott Sperry, 1913-1994, amerikansk psykolog og zoolog, der 1954-84 var professor i psykobiologi ved California Institute of Technology. Fra 1940'erne foretog han dyreforsøg med gennemskæring af hjernebroen (corpus callosum), hvis nervetråde udgør forbindelsen mellem storhjernens to halvdele. Herved fungerer disse hver for sig (split-brain).
Ved fortsat forskning fra 1960'erne baseret på undersøgelser af patienter, der pga. operation for epilepsi led af split-brain, påviste han, at venstre hjernehalvdel navnlig varetager analytiske og sproglige funktioner, mens højre hjernehalvdels funktion bl.a. har at gøre med rumlig orientering og følelser.
Sammen med de amerikanske neurofysiologer D.H. Hubel og T.S. Wiesel modtog han i 1981 nobelprisen i fysiologi/medicin.